Kokoomuksen entinen puheenjohtaja ja väistyvä valtiovarainministeri Alexander Stubb (kok.) kertoo puolueen uuden puheenjohtajan Petteri Orpon tarjonneen hänelle ulkomaankauppa- ja kehitysministerin salkkua.

Minun mielestäni on myös hirveän tärkeätä, että hallitukseen ei ikään kuin jää entisiä jämiä. Alexander Stubb

– Olen erittäin kiitollinen siitä, että Petteri Orpo on tarjonnut paikkaa hänen ministeritiimissään, hänen joukkueessaan. Arvostan sitä kovasti, Stubb sanoi toimittajille tänään keskiviikkona Helsingin Kauppahallin kulmalla pitämässään tiedotustilaisuudessa. Hän kertoi asiasta myös nettisivuillaan (siirryt toiseen palveluun) julkaistussa kokoomusväelle osoitetussa kirjeessä.

Stubb kertoo kieltäytyneensä kuitenkin tarjouksesta, koska hänen mielestään on aika suunnata katse tulevaan ja antaa Orpon rakentaa uusi ministeritiimi.

– Sen takia olen päätynyt siihen, että tulen jatkamaan kokoomuksen kansanedustajana, Stubb sanoi.

– Minun mielestäni on myös hirveän tärkeätä, että hallitukseen ei ikään kuin jää entisiä jämiä, hän jatkoi.

Stubb: B-suunnitelmaa ei ole

Stubbilta kysyttiin myös, kiinnostaisiko häntä eduskunnan varapuhemiehen paikka. Hän kertoo keskustelleensa siitäkin asiasta Orpon kanssa, mutta se ei tule kysymykseen.

En oikeastaan tiedä, minne elämä tästä vie. Alexander Stubb

– Olemme Petterin kanssa hyvin läheisiä. Kuten me kaikki tiedämme, hän on reilu kaveri. Kaikki mahdollisuudet olivat Petterin joukkueessa esillä. Myös puhemiehen ja varapuhemiehen paikka ja niin edespäin, mutta näen, että tällä hetkellä palvelen parhaiten sekä kokoomusta, isänmaata että meidän koko joukkuetta taustalla.

Ulkomaankauppa- ja kehitysministerin salkkua hoitaa tällä hetkellä Lenita Toivakka ja eduskunnan toisen varapuhemiehen tehtävää Paula Risikko.

Stubb vakuutti, ettei hänellä ole koskaan ollut eikä ole vieläkään mitään B-suunnitelmaa.

– En oikeastaan tiedä, minne elämä tästä vie, Stubb sanoi.

Stubb kertoi järjestäneensä tämänpäiväisen tiedotustilaisuuden, koska halusi katkaista siivet ministerispekulaatioilta omalta osaltaan. Stubb kertoi ilmoittaneensa ratkaisustaan myös pääministeri Juha Sipilälle (kesk.) ja ulkoministeri Timo Soinille (ps.).

Stubb sanoi siirtävänsä valtiovarainministerin tehtävät Petteri Orpolle ensi viikon tiistaina tai keskiviikkona. Sen jälkeen Stubb aikoo lomailla perheensä kanssa. Hän korosti moneen kertaan aikovansa nyt vahvistaa rooliaan kotona ja aikovansa olla parempi isä ja aviomies.